แนะรัฐฉวยโอกาสบาทแข็งเร่งลงทุน
นิด้า ชี้ บาทแข็งโอกาสทองลงทุนไทย  แนะรัฐเร่งลงทุนโครงสร้างพื้นฐาน-นำเข้ารถไฟฟ้า คาดว่าจะแข็งค่าขึ้นไปอีกสักระยะ
25 ม.ค. 2556

นิด้า ชี้ บาทแข็งโอกาสทองลงทุนไทย  แนะรัฐเร่งลงทุนโครงสร้างพื้นฐาน-นำเข้ารถไฟฟ้า คาดว่าจะแข็งค่าขึ้นไปอีกสักระยะ
รศ.ดร.มนตรี โสคติยานุรักษ์ ผู้อำนวยการหลักสูตร MPA สถาบันบัณฑิตพัฒนบริหารศาสตร์ (นิด้า) เปิดเผยว่า ค่าเงินบาทที่แข็งค่าขึ้นในระดับต่ำกว่า 30 บาทต่อดอลลาร์สหรัฐฯนั้น คาดว่าจะแข็งค่าขึ้นไปอีกสักระยะและจะส่งผลดีต่อระบบเศรษฐกิจไทยโดยเฉพาะการลงทุนโครงสร้างพื้นฐาน กว่า 2.27 ล้านล้านบาท ที่ภาครัฐต้องเร่งลงทุนและนำเข้าสินค้าทุนจากต่างประเทศมาใช้ก่อสร้างโครงสร้างพื้นฐาน เช่น นำเข้ารถไฟฟ้าหรือสินค้าจำเป็น เช่น น้ำมัน  ซึ่งจะช่วยกดตัวเลขเงินเฟ้อไม่ให้สูง ส่วนภาคเอกชนที่มีหนี้สกุลเงินตราต่างประเทศ สามารถเร่งรัดชำระหนี้เพื่อลดเงินต้นและภาระดอกเบี้ย          ส่วนความกังวลสินค้าไทย จะส่งออกไม่ได้ ต้องวิเคราะห์เป็นรายอุตสาหกรรม เช่น กลุ่มอิเล็กทรอนิกส์ หรือกลุ่มอุตสาหกรรมยานยนต์ที่ต้องนำเข้าวัตถุดิบกว่า 50-70% เพื่อใช้ผลิตและส่งออก ก็ถือเป็นกลุ่มที่ได้ประโยชน์จากค่าเงินบาทแข็ง ขณะที่กลุ่มสินค้าเกษตร ที่มีความเกี่ยวข้องกับอุตสาหกรรมอาหาร อาจจะได้รับกระทบมาก แต่แม้ว่าราคาสินค้าจะแพงขึ้นก็เชื่อว่าคุณภาพของสินค้าไทย ยังแข่งขันในตลาดโลกได้อย่างแน่นอน